Mfantsefo dze kɔtɔ ka aprɛprɛnsa ho ma ɔyɛ akɔndɔ.
Nkɔtɔ yɛ nam bi a wɔwɔ baka mu, esutsen mu, po mu, nsutaae mu na nsu ahorow mu a etwa hɛnho ehyia wɔ wiadze n’afɛndzeanan nyinara mu. Nkɔtɔ bi so tum tsena asaase do. Nkɔtɔ yɛ adze bi a binom dze yɛ hɔn edwuma nya mu sika hwɛ hɔnho. Dɛm nkorɔfo yi mu binom nye afarfo a nkɔtɔ pɛ hɔnho asɛm kehyia hɔn ebowa ma wɔkyer hɔn no. Hɔn a wɔdze kɔtɔ yɛ hɔn edwuma no, wɔfrɛ hɔn nkɔtɔkyefo, nna tserɛ, wɔkyer nkɔtɔ tɔn nya mu sika.
Mfaso kor a ɔwɔ nkɔtɔ mu no nye hɔn edzibandur soronko a ɔdze ma nyimpadua no. Sɛ obi we kɔtɔ a, edzibandur ahorow na ɔdze ma ne nyimpadua no. Edzibandur a yenya no wɔ nam mu no bi wɔ mu. Dza yenya no wɔ eduaba na atosodze mu no bi so wɔ mu na yɛsan nya Omega-3 angoa so wɔ mu bi. Angoa sɔkyee nnyi mu na iyi ma sɛ obi dzi bi a, ɔma onya apɔwmudzen mapa.
Sɛ yɛdze edzibandur ahorow a kɔtɔ dze ma nyimpadua no si nkyɛn a, nkɔtɔ ho wɔ mfaso ma hɛn atsenae no so. Wɔyɛ mbowa bi a wɔboa kyer mbowabambowamba a wɔhaw nyimpa na mbowa ahorow adwen na wɔsan so yɛ edziban ma mbowa binom, nkankan nsumunam na abɔdze ahorow a wɔwɔ nsu ahorow mu no. Iyi boa ma nduadzewa na mbowadoma ahorow hɔn atsenae kɔ do asomdwee mu.
Nkɔtɔ ho wɔ mfaso wɔ hɛn amambra ahorow a yɛwɔ no mu so. Yɛdze nkɔtɔ ka kusum edziban ahorow ho. Mfantsefo dze kɔtɔ ka aprɛprɛnsa ho ma ɔyɛ akɔndɔ. Akanfo tsitsir, dze to hɔn fufu na abenkwan do dzi ma ɔyɛ akɔndɔ. Awonafo so dze nkɔtɔ a wɔwɔ nsu mu no yɛ nkunuma nkwan anaa frɔwee dze tsew hɔn akplɛ anaa banku akɔndɔakɔndɔ. Nkɔtɔkyefo so nya sika wɔ mu. Nkɔtɔkyefo sua nkɔtɔ mfir pa hɔn tontɔn ma edzibanyɛfo a wɔwɔ nkurow akɛse mu. Iyi boa hɔn ma wonya sika dze hwɛ hɔnho na hɔn ebusuafo.
Ɔhaw a ɔwɔ nkɔtɔkyer ho no nye suro dɛ hɔn ase botu wɔ asaase yi do ɔnam nyimpa ne ndzeyɛɛ bɔn ahorow a ɔpam mboa no anaa okunkum hɔn basabasa no. Otwar dɛ aban hwɛ bɔ nkɔtɔ ho ban amma hɔn ase eetu ama aaboa ma nkyirmba eenya bi awe enya mu edzibandur ahorow no bi.
Nkɔtɔ yɛ mbowa bi a mfaso a ɔwɔ mu dɔɔ so. Otwar dɛ yɛbɔ hɔnho ban kwan biara do na onnyi dɛ yɛyɛ hɔn basabasa. Otwar dɛ yɛbɔ mbɔdzen we kɔtɔ anaa yɛdze kɔtɔ ka hɛn edziban ho.
